PAGE  
1
[image: image1.jpg]pny' N'w n]'ld"})

2°XT IN'NA PNX' VT 200 DY Y





מילים, מילים, מילים 
צבי ויינגרטן
שיח לשבת דברים
אֵלֶּה הַדְּבָרִים אֲשֶׁר דִּבֶּר משֶׁה אֶל כָּל יִשְׂרָאֵל בְּעֵבֶר הַיַּרְדֵּן בַּמִּדְבָּר בָּעֲרָבָה מוֹל סוּף בֵּין פָּארָן וּבֵין תֹּפֶל וְלָבָן וַחֲצֵרֹת וְדִי זָהָב. אַחַד עָשָׂר יוֹם מֵחֹרֵב דֶּרֶךְ הַר שֵׂעִיר עַד קָדֵשׁ בַּרְנֵעַ. וַיְהִי בְּאַרְבָּעִים שָׁנָה בְּעַשְׁתֵּי עָשָׂר חֹדֶשׁ בְּאֶחָד לַחֹדֶשׁ דִּבֶּר משֶׁה אֶל בְּנֵי יִשְׂרָאֵל כְּכֹל אֲשֶׁר צִוָּה ה' אֹתוֹ אֲלֵהֶם. אַחֲרֵי הַכֹּתוֹ אֵת סִיחֹן מֶלֶךְ הָאֱמֹרִי אֲשֶׁר יוֹשֵׁב בְּחֶשְׁבּוֹן וְאֵת עוֹג מֶלֶךְ הַבָּשָׁן אֲשֶׁר יוֹשֵׁב בְּעַשְׁתָּרֹת בְּאֶדְרֶעִי. בְּעֵבֶר הַיַּרְדֵּן בְּאֶרֶץ מוֹאָב הוֹאִיל משֶׁה בֵּאֵר אֶת הַתּוֹרָה הַזֹּאת לֵאמֹר. ה' אֱלוֹקֵינוּ דִּבֶּר אֵלֵינוּ בְּחֹרֵב לֵאמֹר רַב לָכֶם שֶׁבֶת בָּהָר הַזֶּה. פְּנוּ וּסְעוּ לָכֶם וּבֹאוּ הַר הָאֱמֹרִי וְאֶל כָּל שְׁכֵנָיו בָּעֲרָבָה בָהָר וּבַשְּׁפֵלָה וּבַנֶּגֶב וּבְחוֹף הַיָּם אֶרֶץ הַכְּנַעֲנִי וְהַלְּבָנוֹן עַד הַנָּהָר הַגָּדֹל נְהַר פְּרָת. רְאֵה נָתַתִּי לִפְנֵיכֶם אֶת הָאָרֶץ בֹּאוּ וּרְשׁוּ אֶת הָאָרֶץ אֲשֶׁר נִשְׁבַּע ה' לַאֲבֹתֵיכֶם לְאַבְרָהָם לְיִצְחָק וּלְיַעֲקֹב לָתֵת לָהֶם וּלְזַרְעָם אַחֲרֵיהֶם.

לשני החומשים האחרונים מספר התורה, ספרי במדבר ודברים, אותו שורש – שורש הדיבור והאימרה. אלא שהבדל משמעותי בין השניים: 

השורש דב"ר מכוון את החומש הראשון מהשניים לדיבור שיוצר את מקומו – למדבר, למקום "הַמּוֹלִיכֲךָ בַּמִּדְבָּר הַגָּדֹל וְהַנּוֹרָא נָחָשׁ שָׂרָף וְעַקְרָב וְצִמָּאוֹן אֲשֶׁר אֵין מָיִם... " (דברים ח, טו). ספר במדבר הוא ספרו של עם שמשתקע במדבר – עיניו למקום אחר, אך שלושים ושמונה שנה עוברים על עיניו עד שיגיעו לשם. והספר הוא אכן ספרן של מילים שיוצרות את מקומן ועם המקום יוצרות מציאות – סיפור שמכתים את גופה של מרים בצרעת, דיבורים שקובעים את דינו של עם, שפה שבוראת את פי האדמה, קללות שאמורות להכניע איומים ומילים שנועדו להוציא מים מהסלע. למילים הללו שאומרים אנשים יש את כוח היצירה החיובי, כפי שיוכיחו דברי הטמאים-לנפש-אדם והשו"תים של בנות צלפחד שעוטפים את ההתרחשות בספר. ויש בהם גם כוח שלילי ליצור ולהרוס כפי שיוכיחו מספר לא מבוטל של אירועים, חלקם נזכרו עד כה ועליהם ניתן להוסיף את התאוננות בני ישראל, תאוותם וקוצר רוחם (שתוצאתו הישירה: שילוח נחשים ושרפים בעם). את כל זה לומד העם על בשרו בטרם יבוא אל מקומו – בטרם יביא ה' את העם למקום הוא מלמדו את כוחם של המילים לעצב את המקום, כפי שעיצבו את המדבר עד כה.

ומנגד, עומד ספר דברים, שכבר פתיחתו מעידה על המסלול שנבחר לדברי משה האחרונים. נקודות הציון הגיאוגרפיות המדויקות איתן פותח החומש אינן כבר אותה יצירת מציאות שלמד העם (וגם אנחנו, יחד איתו, נשמנו את אותו לימוד) בספר במדבר. עוד לפני שהוציא משה הגה מפיו, הוגדר הכל בצורה מדוייקת – אין גמישות למקום ואין מקום לגמישות – דברי משה נכנסים לתוך עולם מוגדר ביותר, לא עוד עולם מעוצב על ידי מילים: כעת המילים יעוצבו על רקע העולם.

לאן מנסה התורה להוביל אותנו? העולם סביבנו מתנהל ומאמין בכך שמילים יוצרות את המציאות (ואצל רבים, ואני הקטן בתוכם, גם הלב נוטה לכיוון כזה) – דומה שיש כאן אמירה לכיוון היותו של עולם החוויות שלנו "עולם מדברי" (האם הדבר מעיד על היותו של העולם בו אנו חיים עולם שאין בו בית? פילוסופים רבים לא יתווכחו עם אמירה מעין זו...), זוהי חוויה שבטוהרה היא חוויית המדבר המודרכת על ידי השגחה אלוקית (לא פחות!). אבל, אל לנו להתייאש מכך שנותר לנו שלב נוסף אליו נוכל להגיע, נותר עדיין חומש אליו ניתן להתקדם. חוויית ספר דברים מציגה את התורה הנלמדת כאשר הרגל כבר דורכת לתוך הארץ המובטחת – כאשר המילים לא נועדו ליצור מציאות כי זו כבר נמצאת כאן.

ולימינו, כאשר אנו בימים שבין ר"ח אב ליום שהותיר אותנו ללא בית, אולי זו צריכה להיות תפילתנו. בפן האישי ביותר אנו לומדים בעת נישואינו מהו מקום, מהו בית (זו האישה – כך אמרו חז"ל וחזרו על כך ראשונים ואחרונים) ומהי החוויה של מצב חדש ממנו המילים שפעם יצרו מציאות, ב"ה לא צריכות לעבוד כל כך קשה ויכולות להטעים את עצמן בתור מילים שנשארות מילים ודי להן – זוהי גאולה פרטית שמגלה טפח ממשמעותה של גאולה כללית אליה אנו מייחלים, מקווים ומתפללים. במהרה בימינו אמן.

